Bayes teorem
Store norske leksikon,Samfunn,Samfunnsfag,Forskningsmetode
Bayes teorem er en læresetning i sannsynlighetsregning som dreier seg om betinget sannsynlighet, det vil si sannsynligheten for at en hendelse eller et fenomen skal inntreffe, gitt en annen hendelse eller et annet fenomen. Teoremet har navn etter den engelske presten og sannsynlighetsteoretikeren Thomas Bayes (1702–1761).
Bayes teorem danner grunnlag for bayesisk inferens, som er en bestemt tilnærming til statistiske slutninger.Bayes teorem brukes i forbindelse med beslutninger og vurderinger av sannsynligheter i mange ulike faglige sammenhenger, slik som risikoanalyse, markedsføring, farmasi og medisin.Innenfor medisin kan teoremet anvendes for å beregne sannsynligheten for at et gitt symptom skal være uttrykk for en spesiell sykdom, betinget av hvor hyppig denne sykdommen forekommer i den aktuelle befolkningen eller i pasientens aldersgruppe.For eksempel vil symptomet feber hos et barn som kommer på helsestasjonen, sjelden være uttrykk for meningitt. Derimot vil sannsynligheten for dette være langt større hos et barn som blir akutt lagt inn med feber i en barneavdeling ved et sykehus. Les mer i Store norske leksikon medisin sannsynlighetsregning